b'\n_START_ARTICLE_\nStrmoglavec (pti\xc4\x8d)\n_START_SECTION_\nOpis\n_START_PARAGRAPH_\nStrmoglav\xc4\x8deva pojava je nezamenljiva, saj je bistveno ve\xc4\x8dji od cevonoscev, s katerimi si deli \xc5\xbeivljenjski prostor, in ima sorazmerno dalj\xc5\xa1e rep, vrat in glavo. V dol\xc5\xbeino meri skoraj en meter, preko peruti pa skoraj dva metra. Odrasli pti\xc4\x8di imajo belo operjenost z rahlo rumenkasto do rjavkasto obarvanim vrhom glave in \xc4\x8drnimi konicami peruti. Pravkar speljani mladi\xc4\x8di so po vsem telesu sivo-rjavi, le krovna peresa so belkasta. S staranjem postajajo vedno bolj beli, pri \xc4\x8demer sta vzorec in obseg bele obarvanosti raznolika, in lahko od dale\xc4\x8d spominjajo na odraslega velikega viharnika, \xc4\x8deprav so ve\xc4\x8dji tudi od njega. Do zime \xc4\x8detrtega leta \xc5\xbeivljenja so \xc5\xbee skoraj povsem beli, poleg konic kril so \xc4\x8drna le sredinska repna peresa in del primarnih letalnih peres._NEWLINE_Prehranjuje se z ribami in drugimi pela\xc5\xa1kimi organizmi (predvsem lignji), ki jih lovi z zna\xc4\x8dilnim strmim pikiranjem z vi\xc5\xa1ine 10 do 40 m, po \xc4\x8demer je dobil tudi ime. Tik pred gladino potegne peruti nazaj in se potopi kot pu\xc5\xa1\xc4\x8dica. Ogla\xc5\xa1a se le v koloniji, z glasnimi, raskavimi klici. Razmno\xc5\xbeevanje je izrazito sezonsko, med marcem in aprilom. Par ostane skupaj ve\xc4\x8d gnezditvenih sezon in ves \xc4\x8das zaseda isto gnezdo; ob sre\xc4\x8danju na gnezdu se pozdravljata z ritualiziranim trkanjem s kljuni ter medsebojnim \xc4\x8di\xc5\xa1\xc4\x8denjem perja na glavi in vratu.\n_START_SECTION_\n\xc5\xbdivljenjski prostor in raz\xc5\xa1irjenost\n_START_PARAGRAPH_\nStrmoglavci gnezdijo v velikih kolonijah na strmih skalnatih obalah in nedostopnih skalnatih oto\xc4\x8dkih v severnem Atlantiku, le ob\xc4\x8dasno tudi na celini. Najve\xc4\x8dja znana kolonija, ki je leta 2011 \xc5\xa1tela 47.800 parov, je na otoku Bonaventure v kanadski provinci Qu\xc3\xa9bec, vendar je najve\xc4\x8dji del gnezde\xc4\x8de populacije skoncentriran na zahodu \xc5\xa0kotske. Celotno populacijo ocenjujejo na pribli\xc5\xbeno milijon osebkov, zato ne velja za ogro\xc5\xbeenega._NEWLINE_Izven obdobja gnezditve se osebki klatijo \xc5\xa1irom severnega Atlantika in po zahodnem Sredozemlju. Odrasli strmoglavci se pogosteje zadr\xc5\xbeujejo znotraj gnezditvenega obmo\xc4\x8dja, mladi\xc4\x8di pa se pogosteje podajo do robov obmo\xc4\x8dja raz\xc5\xa1irjenosti. V Sloveniji je bila vrsta prvi\xc4\x8d opa\xc5\xbeena pozimi 2006 nad morjem pred Piranom, pogosteje pa strmoglavce videvajo v sosednji Furlaniji - Julijski krajini v Italiji, kjer ima vrsta status domnevno rednega selivca.'